Ruby Cabernet is SA kampioen jongwyn vir 2020 – Wyn-SA
Drie maal skeepsreg vir Badsberg – SA se kampioen jongwyn?
'n Gehoute ruby cabernet van Badsberg in die Breedekloof by Worcester, het die gesogte Generaal Smuts-trofee verower as algehele SA Kampioen Jongwyn vir 2020, nadat dit ook bekroon is as die beste inskrywing in die ander rooi kultivar-kategorie by vanjaar se SA Jongwynskou.
In 'n unieke uitslag, het twee kelders, Robertson-wynmakery en Wellington-wWyne, die Pietman Hugo-trofee – wat vir die wynmakery met die hoogste punte vir sy vyf beste wyne toegeken word – gedeel. Hulle was kop-aan-kop met die totale punte vir hul beste wyne.
Die gehalte van die 2020-witwyne het aan die verwagtinge van besonder goeie gehalte voldoen. By chenin blanc het die ongehoute wyne in die algemeen beter vertoon as die gehoutes, wat moontlik meer tyd nodig het om tot hulle vol reg te kom.
Dit was 'n baie goeie jaar vir die verskillende style sauvignon blanc, wat mooi vertoon het regdeur dié kategorie. Dít, danksy 'n baie koel Januarie en Februarie. Die beoordelaars was beïndruk met die talle mooi groen, sowel as tropiese style.
By die ander wit kultivars het sowel gehoute sémillon as viognier meer komplekse wyne opgelewer, terwyl muskaat-kultivars soos Morio nuskaat en Irsai Olivér mooi vertoon het – goed afgerond met goeie suurbalans.
Aan rooiwynkant was al die panele dit eens dat 2020 'n baie goeie jaar was. Die versnitwyne was vol en meestal in balans, terwyl merlot pragtige, belowende en vol wyne met sagte tannien opgelewer het.
By shiraz, het die ongehoute klas vanjaar uitgestaan met wyne wat kenmerkende kultivar-eienskappe vertoon, wat wissel van elegante rooivrug, met wit peper en fyn tannienstruktuur, tot donker vrug, swart peper en meer kompleksiteit.
Die bykans 50 beoordelaars op die 13 panele het te midde van die strengste protokolle, wat aan wêreld-standaarde voldoen het, die wyne by Nederburg in die Paarl onder die loep geneem. Die maatreëls het ingesluit dat die totale perseel, bottels, toerusting en glase daagliks deur 'n proses van UV- en osoon-behandeling gesteriliseer is met toerusting wat deur Tharo Wines verskaf is.
Intussen spog die wenner van die Generaal Smuts-trofee sedert 2013 ook met 'n spesiale plakker op die bottel om hom by verkoopspunte te onderskei. Die organiseerders het intussen opgemerk dat al hoe meer van die trofeewenners in die jongste jare as sodanig gebotteleer word vir die mark in plaas daarvan om "hul identiteit later in verdere versnitte te verloor".
Darling-kelders met die SA kampioene nerlot (gehout) en rooi versnit shiraz/pinotage (gehout)
Die voorsitter van die Jongwynskou, Christo Pienaar, het gesê dat die gehalte van die beoordeelde jongwyne uitnemend was en 'n goeie refleksie is van die 2020-oesjaar.
Die Pietman Hugo Trofee vir die kelder met die beste punte van vyf wyne by die SA jongwynskou word vanjaar gedeel deur Robertson wynkelder en Wellington wyne: V.l.n.r: Bennie Howard, onder-voorsitter van die SA Jongwynskou, Francois van Niekerk, keldermeester van Wellington-wyne, Rianco van Rooyen, senior wynmaker van Robertson-wynmakery en Christo Pienaar, voorsitter van die SA Jongwynskou.